ABC og barnaheimilið í Naírobí

Við fjölskyldan erum í hópi margra Íslendinga sem styðja hið góða starf ABC-barnahjálpar í Naírobí í Kenýa þar sem Þórunn Helgadóttir rekur barnaheimili í einu versta fátækrahverfi heims. Við höfum greitt fyrir skólagöngu og uppihald drengs sem heitir Wycliffe

Nú ber svo við að þetta starf er í uppnámi vegna fjárskorts, ekki síst vegna þess að þær íslensku krónur sem koma inn í starfið duga miklu skemur en áður. En neyðin og þörfin meðal barnanna í fátækrahverfinu er söm.

Mér barst eftirfarandi bréf frá Þórunni Helgadóttur:

- - -

Kæru stuðningsaðilar og vinir ABC barnahjálpar í Kenya

Það er þannig ástandið hjá okkur í Kenýa að við sjáum ekki fram á að geta haldið áfram með sama fjölda barna á heimilinu í Naírobí þegar ný skólaönn hefst 8. september nema að kraftaverk komi til. Við höfum undanfarið alið önn fyrir 150 börnum á heimilinu en gengið á krónunni er svo lágt að það hefur gert okkur afar erfitt fyrir að brauðfæða þennan fjölda. Okkur hefur sem betur fer tekist að gera upp skólagjöldin fyrir öll börnin, bæði í dagskólanum og á heimavistinni, en höfum ekki getað greitt matarreikningana né húsaleiguna fyrir barnaheimilið. Nú er svo komið að við skuldum húsaleigu og matarreikninga upp á um 10.000 dollara og sjáum ekki fram á að geta gert þá upp. Það þarf því að grípa til þess ráðs að koma stórum hluta barnanna fyrir annars staðar nema að til komi kraftaverk. Það erfiða fyrir okkur í þessari stöðu er að þurfa að senda börnin aftur inn í sömu bágbornu aðstæðurnar sem við björguðum þeim úr.

Við viljum því biðla til þeirra sem geta lagt eitthvað af mörkum að hjálpa okkur í þessum vanda. Ef að nokkur hundruð manns leggja inn 1000-2000 krónur hver þá mun það gera okkur kleift að gera upp skuldirnar og halda áfram að annast börnin. Bestu kraftaverkin gerast þegar útlitið er svartast. Við trúum því líka að fyrr eða síðar muni ástandið batna og erum við því að reyna að gera allt sem við getum til að lifa erfiðasta hjallan af. Til að bregðast við vandanum þá höfum við skorið niður kostnaðinn eins og hægt er, leitað eftir matvælaaðstoð til ýmissa aðila og erum nú einnig að hefja grænmetisræktun. Þótt þetta eitt og sér hafi ekki dugað þá hefur það hjálpar mikið til.

Góðu fréttirnar frá okkur eru þær að börnunum á heimilinu fór verulega mikið fram í náminu á síðustu önn. Þar sem mörg þeirra eru eftir á í skóla og voru að byrja upp á nýtt eftir að hafa upplifað miklar hremmingar og áföll í lífi sínu þá þurfti töluvert mikið til að hjálpa þeim áfram í náminu. Við glöddumst því afar mikið yfir bættum námsárangri á síðustu önn en að jafnaði hækkuðu einkunnir nemenda á heimavistinni um fjórðung. Efldi þetta einnig mikið sjálfstraust barnanna og var gaman að sjá hvað þau stolt yfir einkunnum sínum. Dagskólabörnin stóðu sig einnig afar vel og er hinn bætti árangur mikil uppörvun fyrir okkur. Það er ekki síst í ljósi þessa árangurs sem okkur þykir sárt að standa frammi fyrir því að raska lífi barnanna og senda þau frá okkur. En vonin er enn til staðar og við trúum því að einhverjir sjái sér fært að bregðast við.

Fyrir þá sem vilja hjálpa okkur þá er reikningsnúmerið fyrir Kenya 344-13-44005, kt. 690688-1589.

Við viljum einnig nota tækifærið og þakka ykkur stuðnigsaðilum og þeim fjölmörgu aðilum sem hafa á síðustu mánuðum lagt sitt af mörkum svo að við gætum haldið áfram að ala önn fyrir börnunum. Þessi framlög ykkar hafa gert það að verkum að við erum enn starfandi þrátt fyrir efnahagserfiðelikana og er það kraftaverk í sjálfu sér.

Bestu þakkir og kveðjur til ykkar allra fyrir hönd barna og starfsfólks í Kenya.

Þórunn Helgadóttir.

Sjá heimasíðu ABC.